Eduskunnan ulkoasiainvaliokunta tapasi Washingtonissa Yhdysvaltain hallinnon edustajia.

Kuvassa matkalle osallistuneista valikunnan jäsenistä puheenjohtaja Matti Vanhanen (kesk.) ja varapuheenjohtaja Pertti Salolainen (kok.) sekä Mikko Savola (kesk.), Antti Kaikkonen (kesk.), Lenita Toivakka (kok.), Eero Heinäluoma (sd.), Tiina Elovaara (si.), Tom Packalén (ps.) ja Stefan Wallin (r.). Kuvasta puuttuu Erkki Tuomioja (sd.).­

Kuusipäiväisen matkan tarkoituksena oli päivittää tietoja vuoden vallassa olleen presidentti Donald Trumpin kauden suunnasta.

– Yritimme muodostaa mahdollisimman laajan kuvan tästä nykytilanteesta ja Trumpin ensimmäisestä presidenttivuodesta, selittää mukana ollut kokoomusedustaja Lenita Toivakka.

Viikon aikana kansanedustajat tapasivat Washingtonissa Yhdysvaltojen hallinnon eri osastojen sekä finanssi-instituutioiden ja ajatushautomoiden edustajia. Keskustelujen kerrottiin käsittelevän erityisesti ulko- ja turvallisuuspolitiikkaan ja puolustuspolitiikkaan liittyviä kysymyksiä. Valiokunta vieraili myös New Yorkissa YK:n päämajassa.

Toivakka kertoo saaneensa vaikutelman, että Trumpin politiikkaan liittyy vielä paljon samanlaista epävarmuutta kuin heti vaalien jälkeen.

– Monet sanovat, että sellaista selkeää poliittista linjaa tai strategioita ei ole, ja tämä luo epävarmuutta kaiken kaikkiaan, Toivakka sanoo.

– Itselleni jäivät mieleen myös näkemykset, että vuosikymmenten aikana luotua diplomaattista työtä ja yhteistyötä muun maailman kanssa tallataan.

Trumpin kaudella ihmetystä ovat herättäneet sadat edelleen täyttämättä olevat avaintehtävät ulkoasiainhallinnossa kotimaassa ja maailmalla. Toivakan mukaan tämä näkyi vierailulla ulkoministeriössä.

– Meille kävi selväksi, että siellä se hallinto on vielä hyvin ohutta, ja ihmisiä paljon vielä nimittämättä. Ja että sitä kautta kansainvälinen toiminta ja ulkopolitiikan rakentaminen on harvojen harteilla.

– Yhteenvetona täytyy sanoa että Trumpin politiikasta jäi kyllä edelleen sellainen hämmentynyt olotila. Varmasti seurataan tarkkaan, mitä tässä seuraavaksi tapahtuu.

Venäjä-tutkinta miekka hallinnon pään päällä

Myös Sdp:n kansanedustaja Eero Heinäluoma nostaa esiin hallinnossa tekemättä jääneet nimitykset, joka on luonut sen sisään epätietoisuutta.

– Meille tämän vierailun aikana välittynyt tieto oli, että Yhdysvaltain politiikkaa eivät nyt hallitse suuret ajatukset, linjat tai strategiat, vaan sitä hoidetaan enemmän tapaus tapaukselta. Poikkeuksena tietysti tämä America first -ajattelu, jota viedään eteenpäin erityisesti kauppapolitiikassa, hän sanoo.

Presidentit Donald Trump ja Vladimir Putin keskustelivat APEC-kokouksen aikana Vietnamissa 11. marraskuuta.­

Heinäluoma huomioi, että Trumpin käsissä olevia kriisejä Pohjois-Koreassa, Syyriassa, Ukrainassa ja Iranissa yhdistää riippuvuus yhteistyöstä Venäjän kanssa. Hänen mukaansa Yhdysvaltain hallinnossa esiintyy paljon Venäjään erittäin kriittisesti suhtautuvaa ajattelua ja epäluuloja, kun taas presidentti itse näyttää haluavan enemmän kanssakäymistä ja suoran yhteyden hakemista maan johdon kanssa.

Meneillään oleva tutkinta Venäjän sekaantumisesta Yhdysvaltain vaaleihin nousi Heinäluoman mukaan esiin monessa tapaamisessa.

– Tutkimukset ovat iso miekka Trumpin hallinnon pään päällä. Ensimmäiset syytteet on nostettu, ja yleinen arvio on, että lisää on tulossa. Tämä kaventaa Trumpin toimintamahdollisuuksia ja tekee erityisesti Venäjä-suhteen hoitamisen hankalaksi.

Suomi korkeassa kurssissa

Viikon aikana Yhdysvaltain puolustusministeri James Mattis vieraili Suomessa, jossa hän totesi maiden välisten suhteiden olevan paremmat kuin koskaan. Heinäluoma pitää ylistävää arvioita rehellisenä tapaamisten perusteella.

– Suomeen suhtaudutaan äärimmäisen myönteisesti, koskien erityisesti meidän turvallisuuspolitiikkaamme. Kuulimme pelkästään positiivisia arvioita, enkä pidä niitä enää pelkästään kohteliaisuuksina. Meidät nähdään turvallisuuden tuottajina, ei sen kuluttajina, Heinäluoma sanoo.

– On ollut mukava havaita, että täällä suositellaan Baltian maille opin ottamista Suomesta.

Saman vahvistaa myös Toivakka, jonka mukaan suomalaisena keskusteluissa kiertäminen oli siksi mukavaa.

– Suomen ulko- ja turvallisuuspoliittista linjaa arvostetaan, erityisesti meidän maanpuolustustahtoamme ja satavuotista itsenäisyyttä. Suomella on täällä hyvän ja miellyttävän yhteistyökumppanin maine.